《大理汤公寿词》
明代·严嵩

廷尉当朝彦，荣名晚节全。棘堂卿月迥，天署法星悬。

魏阙班频入，巴山使久旋。边陲经略后，旒冕对扬前。

议政过松掖，听经侍翠旃。礼看优宠渥，貌不怠恭虔。

利锷馀盘错，贞松阅岁年。书云逢令节，弥诞秩初筵。

却老传真诀，阴功格上玄。于公曾活狱，贡禹解惟贤。

宅荫宫槐近，窗迎海日先。愿言跻寿域，长此奉尧天。